
<סדר היום:>

נכחו:

<חברי הוועדה:> 
דוד אמסלם – היו"ר
יעקב אשר 

יעל גרמן 

מכלוף מיקי 

בצלאל סמוטריץ 
חברי הכנסת:
רוברט אילטוב

דב חנין
חיים ילין

יעל כהן-פארן

אברהם נגוסה

<מוזמנים:> 

לרשימת השדלנים שנכחו בדיון – ראו בקישור זה.

<ייעוץ משפטי: >

<מנהלת הוועדה:>
לאה קריכלי
<רישום פרלמנטרי:>
אהובה שרון, חבר המתרגמים
<הצעת חוק התכנון והבנייה (תיקון מס' 106 והוראת שעה), התשע"ו-2016> - בקשה לדיון מחדש של חה"כ דב חנין ויעל כהן-פארן
<היו"ר דוד אמסלם:>
אני פותח את ישיבת ועדת הפנים והגנת הסביבה. על סדר היום הצעת חוק התכנון והבנייה (תיקון מס' 106 והוראת שעה), התשע"ו-2016, בקשה לדיון מחדש של חברי הכנסת דב חנין ויעל כהן-פארן.
באופן בסיסי הם הגישו רביזיה. אני פותח את הדיון רק כדי לשמוע אותם. קיימנו דיונים בנושא הזה וקיימנו שלוש ישיבות כאשר זאת הישיבה הרביעית. חמש דקות לכל אחד ואני מביא את הנושא להצבעה.

דב חנין, בבקשה.

<דב חנין (הרשימה המשותפת):>
תודה לך אדוני היושב ראש. אנחנו עוסקים באחד החוקים הבעייתיים הגדולים והמסוכנים ביותר שהגיעו לכנסת בשנים האחרונות. יש לחוק הזה השלכות וסכנות איומות בתחום הסביבתי, בתחום החברתי, ויש לו משמעויות מאוד קשות מבחינה דמוקרטית ומבחינת סכנות השחיתות שהוא מייצר.

אני אתמקד בארבע בעיות. 

הבעיה הראשונה. בחוק הזה אנחנו קובעים בפעם הראשונה שעסק פרטי יכול להיות תשתית לאומית. אנחנו שוברים את המסגרת שהממשלה הציעה אותה, לקדם בהליכים מהירים תשתיות לאומיות ואנחנו אומרים שמעכשיו גם עסק פרטי למטרות רווח יכול להיות תשתית לאומית. זאת פריצה מוחלטת של המסגרת.

הדבר השני. דובר על מלונות אבל בפועל הרחבנו את זה מעל ומעבר לכל הכיוונים. בהרחבות שנמצאות היום בנוסח שבפני הוועדה, במסגרת החוק הזה, אפשר לבנות גם קזינו. גם קזינו נחשב כאטרקציה לקידום מלונות וגם קזינו יהיה אפשר לבנות במסגרת החוק הזה. אם רוצים קזינו בישראל, אדוני היושב ראש, צריך לעשות את זה בהליך רגיל ובהליך מסודר ובטח לא בהליכי בזק עוקפי מערכת תכנון כמו שהחוק הזה כרגע מנוסח.

דבר שלישי. אחד העקרונות הבסיסיים שנקבע אצלנו, נקבע בפסיקה, נקבע במערכת התכנונית, הוא שאנחנו לא מאפשרים בנייה של מגורים על חוף הים. חוף הים הוא משאב ציבורי ראשון במעלה. חוף הים צריך להיות שייך לציבור כולו. אז אומרים, בסדר, מלונות אנחנו רוצים לאפשר על חוף הים כי למלונות יכולים להגיע לא רק אותו בן אדם לו שייך המלון אלא גם אנשים שיכולים להתארח במקום. בסדר. אבל עכשיו מה שעושים בחוק הזה, מאפשרים בנייה והקמה של יחידות מגורים על חוף הים במסגרת של כאילו מלון. על הנייר זה נראה כאילו עשרים אחוזים יחידות מגורים. אגב, עשרים אחוזים יחידות מגורים, עשתה לי את החישוב חברת הכנסת יעל גרמן שהיא בעלת ניסיון רב בסוגיה הזאת והובילה מאבק במרינה בהרצליה, אפשר אדוני היושב ראש לבנות ולתכנן מראש שרק ימכרו את יחידות המגורים האלה על הים במיליונים רבים, וכל יתר המקום יהיה מתחם פיקטיבי לחלוטין שלא צריך אותו בכלל. מתחם רפאים.

אבל יותר מזה אדוני היושב ראש. לפי המנגנון שבעצם אושר בוועדה, בניגוד לעצתו של היועץ המשפטי של הוועדה, אנחנו מאפשרים לא רק עשרים אחוזים אלא אנחנו מאפשרים גם מאה אחוזים בנייה. זאת אומרת, אפשר בשלב הראשון לאשר עשרים אחוזים ואחר כך לאשר את כל היתר בתור תוספות, שימושים חורגים, בלי שום הגבלה, לא ארבעים אחוזים, לא חמישים אחוזים אלא מאה אחוזים בנייה למגורים על חוף הים. זה חיסול מוחלט של חוק החופים שהוא אחד ההישגים הסביבתיים הכי חשובים של הכנסת.

הנקודה האחרונה היא התוספת שהוספה ברגע האחרון שמתייחסת גם למלונות קיימים. הרי כל הרציונל של החוק הזה אמר שאנחנו מדברים רק על בנייה חדשה כדי לאפשר בנייה של מלונות חדשים, אבל בתוספת שהוספה ברגע האחרון בדיון בוועדה, בעצם הבנייה החדשה וכל המנגנונים החדשים אפשריים גם לגבי מלונות קיימים.

מה התוצאה בשורה התחתונה. התוצאה בשורה התחתונה היא שאנחנו יצרנו כאן מפלצת משפטית. התוצאה בשורה התחתונה היא שלא יהיו יותר מלונות אלא יהיו פחות מלונות כי אנחנו מאפשרים גם בנייה של יחידות מגורים במסגרת של תכניות חדשות למלונות אבל גם הפיכה של מלונות קיימים למגורים. זו התוצאה בשורה התחתונה. אם השר יריב לוין אמר לנו שהוא רוצה שיהיו לנו יותר חדרי מלון, התוצאה בשורה התחתונה היא שיהיו כאן פחות בתי מלון ופחות חדרי מלון אבל יותר דירות יוקרה לבעלי הון על חופי הים שלנו.

משפט אחרון למען ההגינות. אני מבין שעמדתו המקצועית – זו הבנה שלי, אני אומר את הדברים על אחריותי – של שר התיירות היא לפחות בשתי נקודות, לא להחיל את זה על מלונות קיימים וכן להסכים למנגנון שהייעוץ המשפטי של הוועדה הציע שאם ניתן עשרים אחוזים למגורים, זה הלימיט ואי אפשר לעקוף את הלימיט הזה בערוצים אחרים. זאת ההבנה שלי את עמדתו של השר.

אני מציע לך אדוני היושב ראש לא לקחת את החוק הזה למקומות הרבה מעבר למה שאפילו השר עצמו רצה.

<היו"ר דוד אמסלם:>
תודה רבה. לא הצלחתי להבין אם אנחנו רוצים גם בחדשים. אנחנו מדברים על תוספת רק לחדשים. רק לבנייה החדשה. גם בישן מדובר רק על הבנייה החדשה במסגרת הישן. לא הצלחתי להבין. כנראה שיש לך איזה מחשב שהולך אחורה. בכל מקרה, תודה רבה.

חברת הכנסת יעל כהן-פארן, גם לך יש חמש דקות.

<יעל כהן-פארן (המחנה הציוני):>
תודה רבה. אני לא צריכה חמש דקות. אני אקצר. אתה תמיד יושב אתי עם סטופר אבל הפעם אני אקצר.

החוק שאושר ביום שני יהיה בכייה לדורות. כל המאבקים, עשר שנים בבתי משפט וכל בתי המשפט, כולל בית המשפט העליון, הגדירו שהחוף שייך לציבור ואין להקים על החוף דירות ודירות שיצמצמו את הנגישות של הציבור לחוף, אלה היו פסקי דין משנות ה-90, מתחילת שנות ה-2000 כאשר בשנת 2004 עברה הצעת חוק ממשלתית שקמה להגן על חופי הים ומגינה עליהם עד היום ומגבילה את הבנייה על חופי הים ובוודאי למגורים. אין מקום לאשר מגוררים בחופי הים. נקודה.
כל מי שהצביע בעד הצעת החוק ביום שני, צריך להבין את זה שהוא שובר עכשיו מדיניות של ממשלות ישראל שונות ולדורותיהן שהובילו שינוי. ממשלת שרון, עת הוא היה בראש הליכוד, הובילה את החוק הזה בשנת 2004. תמיד אפשר לחוקק וכשהציבור מבין שדופקים אותו, אני מקווה שהוא גם יביע את עמדותיו אחר כך בבחירות הכלליות.

בכל מקרה, זאת דריסה גסה של החוק ושל כל ההתנהלות הציבורית בנושא החופים במשך 15-20 השנים האחרונות. אנחנו חוזרים לסוף שנות ה-90 כאשר נראה מפלצות על חוף הים, מפלצות כמו מגדלי חוף הכרמל בחיפה שם היו מתוכננים שבעה כאלה אבל הצלחנו לעצור אחרי אחד אבל יהיו עוד שישה. אל תדאגו, זה יהיה על ראש הוועדה הזאת ועל ראש כל מי שמצביע בעד.

אני קוראת לכם לתמוך ברביזיה.

דבר אחרון. ההצעה שהוגשה והגיעה ברגע האחרון של ההצבעה ביום שני כאשר כבר כולם התבלבלו ולא ידעו על מה הם מצביעים, הייתה להחיל את החוק גם על הרחבה של בתי מלון קיימים. זאת פשוט שערורייה. השר שישב בתחילת הדיון אמר שהוא מתנגד לדבר הזה אבל איכשהו בלי דיון זה הגיע בשנייה האחרונה בלי התייחסות מגורם כלשהו אלא פשוט כולם הצביעו אוטומטית. על הדבר הזה ספציפית אני קוראת לכולכם לקום ולהתנגד כי זה לא הגיוני. כמו שאמר כאן חברי דב חנין, זה יהפוך את כל המלונות הקיימים על חופי הים לדירות. תודה רבה. אני מבקשת שנקיים את ההצבעה.

<היו"ר דוד אמסלם:>
תודה רבה לדוברים. אנחנו לא מקיימים דיון. אדוני לא מתאים לך, צא החוצה.

<קריאה:>
הקול של הציבור חייב להישמע.

<היו"ר דוד אמסלם:>
לא. אני מבקש להוציא אותו החוצה.

<קריאה:>
הקול של הציבור חייב להישמע כאן. אני פונה לחברי הכנסת.

<היו"ר דוד אמסלם:>
אני מבקש להוציא אותו החוצה.

<קריאה:>
אני פונה לחברי הכנסת ומבקש לא להצביע לדבר הזה כי כאן מדובר בחופים שלנו. אני מבקש ממך, אדוני היושב ראש.

<היו"ר דוד אמסלם:>
בדרך הזו אני לא אכניס אותך לדיונים מלכתחילה. 

רבותיי, תודה רבה לכולם. לפני ההצבעה אני רוצה להעלות כמה נקודות. אנחנו לא דנים על החוק כי כמו שאמרתי, כבר דנו בו בשלושה דיונים. יש מסע שיסוי וגם שקרי. חצי מהאמת היא גרועה מהשקר. השר בניגוד אליכם רוצה לקדם מלונאות במדינת ישראל. אתם רוצים לנגח ממשלה.
<חיים ילין (יש עתיד):>
לא נכון.

<היו"ר דוד אמסלם:>
אני נמצא כאן בכל הדיונים. השקעתי עשרות שעות בנושא הזה. לא מדובר בבנייה על רצועת החוף. מפחידים את הציבור שמבין מה זה רצועת החוף, מאה המטרים עם הזיפזיף כאילו הולכים לבנות לו שם וחוסמים אבל זה שקר. 

<חנה קופרמן:>
זה לא שקר. בבת ים זה כך.

<היו"ר דוד אמסלם:>
אני אוציא אותך.

<חנה קופרמן:>
יש לי שאלה.

<היו"ר דוד אמסלם:>
לא. אין כאן שאלות. זה לא דיון. אני מבקש להוציא אותה החוצה. חנה, צאי החוצה.

<חנה קופרמן:>
מדובר בבנייה שקיימת. שאלת הבהרה.

<היו"ר דוד אמסלם:>
אין שאלה.

<חנה קופרמן:>
מה בונים עכשיו, זה יחול עליו? 

<יעל כהן-פארן (המחנה הציוני):>
זה מה שקורה. זה יחול. זאת שערורייה. בכל מקום.

<חנה קופרמן:>
מכשירים את השרץ.

<יעל כהן-פארן (המחנה הציוני):>
את צודקת. מכשירים את השרץ.

<היו"ר דוד אמסלם:>
חנה, צאי החוצה. תוציאו אותה החוצה.

<יעל כהן-פארן (המחנה הציוני):>
זאת שערורייה. 

<חיים ילין (יש עתיד):>
תדרשי שאישה תוציא אותך ולא גבר.

<חנה קופרמן:>
זה שישים מטרים ולא מאה מטרים. זה בת ים. שישים מטרים.

<יעל גרמן (יש עתיד):>
את צודקת.

<יעל כהן-פארן (המחנה הציוני):>
מכשירים כאן שרצים. זה בדיוק מה שקורה כאן.

<היו"ר דוד אמסלם:>
אתם רואים מה קורה כאן? חנה, אני מבקש, תצאי החוצה.

<חנה קופרמן:>
היה להם 300 מטרים חוף. כבר בונים את זה. זה בנוי.

<היו"ר דוד אמסלם:>
חנה קופרמן, את לא תיכנסי יותר לדיונים שלי מלכתחילה. את לא תיכנסי יותר. זה מה שיקרה. את לא תיכנסי יותר לדיונים שאני מנהל.

<חנה קופרמן:>
הייתי חייבת לומר את הדברים.

<יעל כהן-פארן (המחנה הציוני):>
לא להוציא אותה בכוח.

<היו"ר דוד אמסלם:>
לא. את לא תיכנסי יותר לדיונים אצלי. 

תוציאו אותה החוצה. חוצפה. יש כאן כללי נימוס. היא האלימה כאן אבל את, בגלל שזאת הממשלה, מותר אצלכם הכול.

<יעל כהן-פארן (המחנה הציוני):>
לא. אמרתי לא להוציא אותה בכוח. 

<חיים ילין (יש עתיד):>
תגיד לי, החופים שייכים לממשלת ישראל? ממתי? על מה אתה מדבר? מה זה ממשלה? החופים לא שייכים לממשלה.

<קריאה:>
החופים שייכים לבעלי ההון.

<היו"ר דוד אמסלם:>
נתתי להם לדבר. חיים, אני אוציא אותך.

<חיים ילין (יש עתיד):>
אתה לא יכול להגיד כל הזמן שמשתלחים בממשלה. 

<היו"ר דוד אמסלם:>
אני אוציא אותך.

<חיים ילין (יש עתיד):>
למה?

<היו"ר דוד אמסלם:>
היו כאן שלושה דיונים בנושא. הם הגישו רביזיה ונתתי להם את זכות הדיבור. לך לא נתתי את זכות הדיבור. אתה לא תפריע.

<חיים ילין (יש עתיד):>
אתה מתנפל.

<היו"ר דוד אמסלם:>
אני עכשיו לוקח את זכות הדיבור לשתי דקות והולך להצבעה.

<חיים ילין (יש עתיד):>
בבקשה, לקחת, אבל אתה אומר דברים לא נכונים.

<היו"ר דוד אמסלם:>
אל תפריע לי. אחרי כן צא לטלוויזיה ותגיד שאמרתי דברים לא נכונים.

<חיים ילין (יש עתיד):>
אני בעד החופים. זה הכול.

<היו"ר דוד אמסלם:>
בסדר. 

<מיכל רוזין (מרצ):>
יש זיכיונות שלא מוכרים.

<היו"ר דוד אמסלם:>
חיים, אני לא רוצה להוציא אותך.

<חיים ילין (יש עתיד):>
אני לא מדבר. מה אתה רוצה ממני?

<היו"ר דוד אמסלם:>
אני רוצה להביא את זה להצבעה.

<תמר זנדברג (מרצ):>
על מיקי אתה לא צועק. מה אכפת לך מהחופים? הרי גייסו אותך מהקואליציה. אחר כך אתם באים בטענות לאופוזיציה?

<היו"ר דוד אמסלם:>
אני נתתי לך לדבר בכל הישיבות כאשר רצית. אני מבקש לא להפריע.

<יעל כהן-פארן (המחנה הציוני):>
בקריית ים כבר אין ים. לקחו להם את הים.

<היו"ר דוד אמסלם:>
גברת פארן, את לא צריכה לצעוק בכל הזדמנות.

<יעל כהן-פארן (המחנה הציוני):>
מעניין שעל מיקי זוהר אתה לא צועק.

<היו"ר דוד אמסלם:>
גם על מיקי זוהר ואל תגידי לי מעניין או לא מעניין. תפסיקי להפריע לי. חיים, אני קורא לך לסדר פעם שנייה. חיים, אני קורא לך לסדר פעם שלישית. נא להוציא אותו מהישיבה. אני מבקש להוציא את חבר הכנסת ילין מהדיון. נא להוציא אותו מהחדר.

<חיים ילין (יש עתיד):>
למה אתה לא מוציא אותו?

<היו"ר דוד אמסלם:>
אתה עכשיו הפרעת.

<יעל כהן-פארן (המחנה הציוני):>
יש כאן אפליה, מה, אתה לא מבין?

<היו"ר דוד אמסלם:>
מיקי, מספיק.

(חבר הכנסת חיים ילין מוצא מהדיון).
<היו"ר דוד אמסלם:>
לגבי ההערה האחרונה וגם השקרית.  דרך אגב, אני הייתי משוכנע שזה בתחולת החוק ולכן אני שאלתי את השר וזה היה על דעת השר. אתם באתם והמצאתם שקר כאילו בשנייה האחרונה, ולןא על דעת השר, הכנסתי את התוספת. לכן אני מרגיע אתכם.

<תמר זנדברג (מרצ):>
אתה הכנסת. לא היה דיון.

<היו"ר דוד אמסלם:>
קיבלת זכות דיבור? לא קיבלת.

<תמר זנדברג (מרצ):>
לא. אתה לקחת אותו לעצמך.

<היו"ר דוד אמסלם:>
לי מותר. אני יושב ראש הישיבה.

<יעקב אשר (יהדות התורה):>
הוא לא סיים את הדברים. אנחנו לא יודעים מה הוא רוצה לומר.

<היו"ר דוד אמסלם:>
את לא תקבלי את רשות הדיבור כי דיברת כבר בכל הוועדות. נתתי לך תמיד את זכות הדיבור, עת ביקשת. כרגע אני בסיכום של ההצבעה.

אני אומר שזה היה בתיאום עם השר ועל דעת משרד התיירות. אתם באים ומלעיזים וגם משקרים. אני לא עובד אצלכם.

<יעל כהן-פארן (המחנה הציוני):>
הוא אמר את זה מאוד ברור.

<יעל גרמן (יש עתיד):>
אדוני היושב ראש, אתה מאשים אותנו בשקר, ודאי אותי, ואני מבקשת להשיב.

<היו"ר דוד אמסלם:>
לא. את לא תשיבי. לא. לא האשמתי. אני אמרתי שאת לא תשיבי כרגע. אני מביא את זה להצבעה. אני רק שמעתי אתכם מדברים בטלוויזיה אתמול וממחזרים את השקר השקרי הזה. 

<יעל גרמן (יש עתיד):>
אפשר לענות לך?

<היו"ר דוד אמסלם:>
בין הרגע שהוא אמר את זה ועד שהבאנו להצבעה, כמעט עברו עשרים דקות. דרך אגב, מי שניסח את הסעיף הזה, זה בכלל יועץ השר. אבל מה זה משנה לכם העובדות?
<יעל כהן-פארן (המחנה הציוני):>
אבל אתה העלית את זה ברגע האחרון.

<היו"ר דוד אמסלם:>
אל תפריעי לי.

<יעל כהן-פארן (המחנה הציוני):>
זאת עובדה.

<היו"ר דוד אמסלם:>
לכן אני אומר שבעניין הזה אתם משקרים אבל זה לא חשוב.

<יעל כהן-פארן (המחנה הציוני):>
לא. אנחנו לא משקרים.

<היו"ר דוד אמסלם:>
עכשיו אני מביא את זה להצבעה.

<יעל גרמן (יש עתיד):>
אני מבקשת את התנצלותך על המילה שקר. זה לא יכול להיות.

<היו"ר דוד אמסלם:>
אין בעיה. זכית, בסדר. גרמן, תפסיקי להיות אלימה ולקחת את זכות הדיבור תמיד כשאת רוצה.

<יעל גרמן (יש עתיד):>
אתה מאשים אותנו בשקר.

<היו"ר דוד אמסלם:>
אז האשמתי אותך. לכי ותתלונני על זה שהאשמתי אותך.

<יעל גרמן (יש עתיד):>
לא. אני פונה אליך.

<היו"ר דוד אמסלם:>
אני קורא לסדר פעם ראשונה.

<יעל גרמן (יש עתיד):>
בידך הכוח. אתה גם יכול לקרוא לי לסדר פעם שנייה.

<היו"ר דוד אמסלם:>
ודאי. אני קורא לך לסדר פעם שנייה. 

אני מביא את זה להצבעה.

מי בעד הרביזיה? מי נגד?

הצבעה

בעד – 6
נגד – 8
הרביזיה לא נתקבלה.

<היו"ר דוד אמסלם:>
הרביזיה נדחתה. שישה בעד הרביזיה ושמונה נגדה.

<תמר זנדברג (מרצ):>
אתה יודע על מה הדיון בכלל? אתה יודע על מה החוק? כשיש הצבעות, כולם באים.

<היו"ר דוד אמסלם:>
הישיבה ננעלה.

<הישיבה ננעלה בשעה 10:55.>

